Slovenski socijaldemokrati najavili su u četvrtak da će nastaviti s prikupljanjem potpisa za peticiju kojom se traži ostavka predsjednika Europskog parlamenta Antonija Tajanija, jer nisu zadovoljni ni pismenom isprikom što ju je slovenskom ministru vanjskih poslova poslao čelni čovjek EP-a u vezi sa svojim istupom u Italiji.



- Tajani je učinio premalo, i dalje zahtijevamo njegovu ostavku, kazao je u četvrtak na konferenciji za novinare u Ljubljani Matjaž Nemec, predsjednik parlamentarnog odbora za vanjsku politiku i jedan od istaknutijih zastupnika Socijalnih demokrata (SD), jedne od pet stranaka u koaliciji premijera Marjana Šarca.



Tajani je u nedjelju na obilježavanju Dana sjećanja na stradale u fojbama, na kraju svoga govora kazao: "Živio Trst, živjela talijanska Istra, živjela talijanska Dalmacija".



Zato slovenski socijaldemokrati zahtijevaju Tajanijevu "bezuvjetnu ostavku", te sve članove slovenskog parlamenta pozivaju da potpišu peticiju kojom se to predlaže, a koju je do sada potpisalo skoro 4000 ljudi, naglasio je Nemec, dodavši da isprika šefu diplomacije Miri Ceraru nije dovoljna.



- Pozivam izabrane predstavnike slovenskog naroda da se pridruže međunarodnoj peticiji te tako jasno naglasimo svoj identitet, pripadnost Sloveniji i Europskoj uniji, naravno svjesni uza sve to da je potrebno očuvati dobre međususjedske odnose, kazao je Nemec.



Dodao je da bi to trebala biti poruka i onim slovenskim čelnicima koji su na Tajanijeve riječi kod Trsta mlako reagirali, pri čemu je spomenuo Janeza Janšu, nekadašnjeg premijera, a sada vodećeg oporbenog čelnika.